b"\n_START_ARTICLE_\nFlavi\xc3\xa0 II d'Antioquia\n_START_SECTION_\nBiografia\n_START_PARAGRAPH_\nOriginalment fou monjo a Tilmognon a la Celes\xc3\xadria i m\xc3\xa9s tard prevere i apocrisiari de l'esgl\xc3\xa9sia d'Antioquia. Fou nomenat patriarca d'Antioquia per l'emperador Anastasi I a la mort de Pal\xc2\xb7ladi entre el 496 i el 498. L'Imperi estava llavors dividit per les controv\xc3\xa8rsies dels nestorians i els eutiquians i el rebuig de les decisions del concili de Calced\xc3\xb2nia; semblava que Flavi\xc3\xa0 rebutjava les decisions del concili i segurament per aix\xc3\xb2 l'emperador (favorable als eutiquians) el va fer bisbe; per\xc3\xb2 una vegada al c\xc3\xa0rrec no va donar cap senyal d'oposici\xc3\xb3 als c\xc3\xa0nons de Calced\xc3\xb2nia._NEWLINE_A m\xc3\xa9s de les dificultats esmentades es va produir una sorda lluita entre Xenaies o Filox\xc3\xa8, bisbe de Hier\xc3\xa0polis (S\xc3\xadria), i Flavi\xc3\xa0; a aquest darrer el primer el va acusar d'afavorir als nestorians. Flavi\xc3\xa0 va anatemitzar Nestori per refutar les acusacions per\xc3\xb2 Xenaies, encara no satisfet, li va exigir anatemitzar a altres persones la major part ja mortes, incloent a Diodor de Tars, Teodor de Mopsu\xc3\xa8stia, i Teodoret de Cyrus, acusats de ser nestorians; encara que inicialment Flavi\xc3\xa0 s'hi va oposar finalment va accedir i va subscriure l'Henoticon o Edicte d'Uni\xc3\xb3 de l'emperador Zen\xc3\xb3; va reunir un s\xc3\xadnode de bisbes de la prov\xc3\xadncia i va dirigir una carta sinodal a l'emperador en qu\xc3\xa8 reconeixia els concilis de Nicea, Constantinoble i Efes (sense esmentar el de Calced\xc3\xb2nia) i va pronunciar l'anatema contra els prelats en q\xc3\xbcesti\xc3\xb3. Tamb\xc3\xa9 va escriure a l'emperador per assegurar que compliria els seus desitjos (508 o 509)._NEWLINE_Els enemics de Flavi\xc3\xa0 li van exigir tamb\xc3\xa9 pronunciar-se sobre les decisions del concili de Calced\xc3\xb2nia, cosa que va refusar i en una confessi\xc3\xb3 de fe va donar suport al concili en la condemna de Nestori i Eutiques de Constantinoble per\xc3\xb2 no en la definici\xc3\xb3 de la veritable fe; aix\xc3\xb2 va aixecar altre cop als nestorians i es van produir disturbis; les esgl\xc3\xa9sies de la prov\xc3\xadncia d'Is\xc3\xa0uria el van descon\xc3\xa8ixer i segurament algunes altres. Es va convocar un s\xc3\xadnode a Sid\xc3\xb3 el 510 per condemnar el concili de Calced\xc3\xb2nia i deposar als seus principals defensors per\xc3\xb2 Flavi\xc3\xa0 i Elies I de Jerusalem ho van poder evitar._NEWLINE_Flavi\xc3\xa0 va escriure altre cop a l'emperador per oferir el reconeixement dels tres concilis i no fer esment del de Calced\xc3\xb2nia per\xc3\xb2 els \xc3\xa0nims ja estaven molt alterats i els monjos de la prov\xc3\xadncia de S\xc3\xadria Primera es van dirigir a Antioquia i concentrats van demanar a Flavi\xc3\xa0 de fer la condemna de Calced\xc3\xb2nia i de Teodor de Mopsu\xc3\xa8stia i altres bisbes. Per\xc3\xb2 els ciutadans d'Antioquia i els monjos de Celes\xc3\xadria van donar suport a Flavi\xc3\xa0 i els monjos van anar a la ciutat a defensar el bisbe. Aquests disturbis foren un pretext\xc2\xa0perqu\xc3\xa8 l'emperador declar\xc3\xa9s deposat a Flavi\xc3\xa0 (511) essent nomenat al seu lloc Sever._NEWLINE_Flavi\xc3\xa0 fou desterrat a Petra. El 513 o 514 els rebels dirigits per Vitali\xc3\xa0, tenien entre els seus punts reivindicatius, la restituci\xc3\xb3 de Flavi\xc3\xa0 a la seva seu._NEWLINE_Va morir a Petra vers el 518."